Rådets beslutning

af 25. marts 2002

om bemyndigelse af Nederlandene til i medfør af artikel 8, stk. 4, i direktiv 92/81/EØF at anvende en differentieret punktafgiftssats for svovlfattig benzin

(2002/263/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992 om harmoniseringen af afgiftsstrukturen for mineralolier(1), især artikel 8, stk. 4,

under henvisning til forslag fra Kommissionen, og

ud fra følgende betragtninger:

(1) Nederlandene har anmodet om tilladelse til at anvende en differentieret punktafgiftssats for svovlfattig benzin (maks. 50 ppm) fra den 1. oktober 2002.

(2) De øvrige medlemsstater er blevet informeret om den nederlandske anmodning.

(3) Den af Nederlandene foreslåede punktafgiftsdifferentiering på 0,0136 EUR pr. liter skal komme alle forbrugere af svovlfattig benzin til gode. Foranstaltningens bestemmelser respekterer mindstesatserne for punktafgifter i artikel 3 og 4 i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier(2).

(4) Den foreslåede undtagelsesbestemmelse har et miljømæssigt sigte. Især er der ingen tvivl om, at foranstaltningen vil medvirke til at forbedre luftkvaliteten.

(5) Den svovlfattige benzin opfylder de miljømæssige tekniske specifikationer (maks. 50 ppm), som fastlagt i Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie og om ændring af Rådets direktiv 93/12/EØF(3). I overensstemmelse med bestemmelserne i artikel 3 i dette direktiv vil anvendelsen af benzin med en maksimalværdi på 50 ppm i princippet blive gjort obligatorisk fra og med den 1. januar 2005. Det er derfor hensigtsmæssigt at fastsatte undtagelsesbestemmelsens udløbsdato til den 31. december 2004, medmindre artikel 8, stk. 5, i direktiv 92/81/EØF finder anvendelse.

(6) Ud fra de foreliggende oplysninger mener Kommissionen og samtlige medlemsstater, at anvendelsen af en differentieret punktafgiftssats for svovlfattige brændstoffer hverken vil medføre konkurrenceforvridning, der strider mod den fælles interesse, eller virke hæmmende for det indre marked.

(7) Kommissionen gennemgår med regelmæssige mellemrum fritagelser og nedsættelser med henblik på at sikre, at de ikke virker konkurrenceforvridende, at de ikke virker hæmmende på det indre marked, og at de ikke er i modstrid med Fællesskabets miljøpolitik -

VEDTAGET FØLGENDE BESLUTNING:

Artikel 1

Nederlandene bemyndiges til fra 1. oktober 2002 til 31. december 2004 at anvende en differentieret punktafgiftssats for svovlfattig benzin (maks. 50 ppm).

Artikel 2

Den i artikel 1 nævnte punktafgiftsnedsættelse på maksimalt 0,0136 EUR pr. liter brændstof skal respektere bestemmelserne i direktiv 92/82/EØF, især minimumssatserne i artikel 3 og 4.

Artikel 3

Denne beslutning udløber den 31. december 2004.

Artikel 4

Denne beslutning er rettet til Kongeriget Nederlandene.

Udfærdiget i Bruxelles, den 25. marts 2002.

På Rådets vegne

A. M. Birulés y Bertrán

Formand

(1) EFT L 316 af 31.10.1992, s. 12. Senest ændret ved direktiv 94/74/EF (EFT L 365 af 31.12.1994, s. 46).

(2) EFT L 316 af 31.10.1992, s. 19. Senest ændret ved direktiv 94/74/EF.

(3) EFT L 350 af 28.12.1998, s. 58. Ændret ved Kommissionens direktiv 2000/71/EF (EFT L 287 af 14.11.2000, s. 46).